Ir-renju tal-bluha jinsab fuq l-għatba hekk kif fi tmiem din il-ġimgħa, l-kostumi, il-maskri u l-kuluri jiġġeneraw l-atmosfera karnivaleska qabel jibda r-Randan bħal għada gimgħa. L-artisti tal-karnival bħalissa qed jaħdmu siegħat twal f’diversi imħazen biex jagħtu l-aħħar irtokki għall-kreazzjonijiet karnivaleski tagħhom. Il-karrijiet li huma qawsalla ta’ ilwien u karattri grotteski qed jitħejjew sabiex bejn il-Gimgha u s-Sibt jaqbdu triqithom lejn il-Belt għall-isfilata tal-karnival. Kif stqarrew ma’ tvm.com.mt , meta jibda x-xogħol fix-xhur sajfin, ikunu biss erba’ minn nies, iżda fl-aħħar ġimgħat l-entużjażmu jiżdied u jkun hemm saħansitra ‘il fuq minn 30 ruħ jagħtu daqqa t’id fuq kull karru. Minn Tom and Jerry fil-world cup tal-Brażil sal-mixja fl-istorja ċinematografika, l-ideat oriġinali fil-karrijiet tal-karnival ma jonqsux milli jimpressjonaw. Għalkemm il-kuluri u l-għamliet huma ta attrazzjoni waħedhom, fost l-akbar element ta’ kreattivita huma fl-inġenji u l-manuvrar f’dawn il-karrijiet. Wara dan ix-xogħol, kollox jorbot fuq it-temp li ħafna drabi ittertaq qalb il-karristi. L-uffiċċju meterjologiku ma tantx qed jagħti tbassir sabiħ lid-dilettanti hekk kif il-bqija ta’ din il-ġimgħa hemm imbassra x-xita. B’kollox din is-sena se jkun hemm bosta elementi ġodda fil-karnival minbarra 24 kompetizzjoni f’diversi kategoriji. Għal informazzjoni dwar attivitajiet tal-karnival tistgħu tidhlu www.tvm.com.mt/karnival Storja: Nigel Mifsud